**Rektori köszöntőbeszéd**

Tisztelt egykori forradalmárok, tisztelt hozzátartozók, tisztelt Miniszter úr, tisztelt díszvendégeink, tisztelt egybegyűlt honfitársak, határon innen és túl, tisztelt hölgyeim és uraim!

Majd három évtizede hagyomány, hogy mint az állami ünnepségsorozat nyitórendezvénye, a Műegyetem’56 Emlékbizottság és a Rákóczi Szövetség fölbecsülhetetlen szerepvállalásával intézményünkben méltó körülmények között megemlékezünk az 1956. október 22-i hallgatói gyűlésről, és az abból kibontakozó forradalmi tettekről. Ami akkoriban történelmet írt, az ma már hagyományba foglalt tisztelgés. Rektorként ebből az alkalomból ötödször mondok köszöntő beszédet. Mire is támaszkodhatok: ’56 októberében jómagam mínusz 4 hónapos voltam, de aztán gyerekkoromban sok történetet hallottam keresztanyámtól, ahogy ő mondta, a **„*forodalom”*** idejéről. Pedagógus édesanyám meg azt mondogatta, hogy az általa tanított ’56-57-es korosztályt a szokásosnál jóval feszültebbnek találta. Aztán a győri gimnáziumban szeretett magyar-történelem tanárunkról, Ládi tanár úrról hamarosan kiderült, hogy ’56-ban, mint mosonmagyaróvári gimnáziumi osztályfőnök, a hírhedt sortűz napján bezárta diákjait a tanterembe, hogy az általa halálosan veszélyesnek sejtett eseménytől távol tartsa őket.

Hadd szenteljem idei köszöntő beszédemet az akkoriban, a forradalom kulcsfontosságú előestéjén itt a Műegyetemen hazafiként, feltételek nélkül helytálló egyetemi hallgatóság mellett azoknak a professzoroknak, akik 63 évvel ezelőtt a diákok atyai támogatói, egyúttal védelmezői voltak. Oktatók és hallgatók alkották ugyanis azt az emberi közösséget, akik, mint az akkori szorító körülmények ellenére is nagyrészt önjáró „tengerjáró” intézmény közössége, az események tevőleges létrehozói lettek. Szerepükért professzorainknak ’56-ot követően aztán különféle meghurcoltatásban volt részük, és elismerést, rehabilitációt csak több évtized után kaptak. Elég csak fölidéznem Mosonyi Emil, a később világhírűvé vált vízépítő mérnök, tanszékvezető professzor elődöm példáját. Az ő meghatározó egyetemi időszaka az 1952-57 közötti évek voltak, amikor is vezetője volt a Vízépítési Tanszéknek. Termékeny időszak, a kivételes tehetségű ember töretlennek tűnően felfelé ívelő pályájával, de – a történelem öntörvényű módján – 1956-ba, a forradalom budapesti kezdetét hozó műegyetemi eseményeibe torkollva. Tagja lett az oktatók ideiglenes forradalmi bizottságának, olyan társakkal, mint saját karáról, a Mérnöki Karról Korányi Imre, Kerkápoly Endre és Kollár Lajos, az építészektől Csonka Pál és Rados Jenő, a gépészektől Heller László, vagy a Villamos Karról Simonyi Károly. Micsoda nevek! Csupa iskolateremtő, egyúttal a diákok között is nagytekintélyű, népszerű ember. És hogy mi is volt az alapállásuk azokban a sodró, történelmi napokban? Életrajzi könyvéből hadd idézzem ehhez röviden Mosonyi professzor saját visszaemlékezését:

„Mivel a diákok kedvelték az előadásaimat és személyemet is, a forradalom kitörése után, amikor már úgy nézett ki, hogy az oroszok elmennek, tartottam egy beszédet a diákoknak. kérve benne, hogy senki ne ragadtassa el magát semmiféle atrocitásra. ***Nekünk az a legfontosabb feladatunk, hogy tanuljunk, és megmutassuk, hogy kiváló mérnököket adunk a szabad Magyarországnak.***

A professzor körül a forradalom leverését követően egyre fogyott a levegő, egyre nehezebben volt elviselhető a hazai légkör. Elbocsátották az egyetemről, egyre kevésbé mondhatta azt, amit szakmai-etikai meggyőződése diktált, és főleg: ***nem hallgathatott szabadon***. Ahogy Márainak a negyvenes évek végén, úgy az ő számára is ez utóbbi lehetett a lélekben legmélyebbre hatoló, nyomós indok ahhoz, hogy egy valamiképp mégiscsak engedélyezett, meghívásos külföldi kiküldetésből nem tért haza: a számos felkínált lehetőség közül a Karlsruhe-i Egyetem ajánlatát elfogadva, ott lett a Vízépítési és Kultúrmérnöki Intézet igazgató professzora. Külföldre szorult, és ezzel – mint nem-ritka magyar sors – világhírre ítéltetett. Egyetemi előadásairól, professzori népszerűségéről legendák szólnak. 75. születésnapján, 1985-ben, amikor mint vezetőt, egy, a tiszteletére rendezett tudományos ülésszakkal búcsúztatták, frenetikus előadásán szinte a csilláron is lógtak.

Igen, a világban való ismertségünket nagyrészt az ilyen magyaroknak köszönhetjük. Mert ki és mi is a magyar a világ szemében? Ha az ember, teszem azt, Palermóban sétál, és arra a kérdésre, hogy milyen nemzetiségű, azt válaszolja: Magyar! Áh, Szent-Erzsébet! – jön rögtön a reagálás. Madridban sétálva: áh, Puskás! Entellektüel körökben mozogva: áh, Bartók! Nemzetközi szakmai-tudományos körökben: áh, Professor Mosonyi! Briliáns névsor, köztük többen emigránsok voltak a nemzet vészkorszakaiban, legutóbb az ’56-osban.

Legyen ez az idei ünnep rájuk emlékezve, előttük tisztelegve megnyitva!

BME, 2019. október 22.